
PROCEMIUM. 

Qui  in  regionibus  calidis  degunt,  morbis  ex 
hepatis  vitio  ortum  trahentibus  praeprimis  ob¬ 
noxii  sunt.  Hujus  visceris  inflammatio,  et  ma¬ 
la  inde  nata,  utriusque  Indiae  incolas,  Europaeos 
potissimum  ibi  transvectos,  saepissime  corripi¬ 
unt,  et  graviter  affligunt. 

Ex  quo  cives  Lusitaniae,  nefando  bello  profli¬ 
gati,  jugum  alienigenum  ferre  indignarunt,  et 

sub  Principe  Pio,  Perillustri,  nunquam  non 
venerando,  novas  sedes  apud  Americam  Austra¬ 
lem  quaesivere,  hic  morbus  apud  Brasil  late 
percrebuit.  In  urbe  Rio  de  Janeiro ,  annis  1809 
et  1810,  plurima  mortuorum  cadavera  iis,  qui 
anatomicis  praelectionibus  interfuerunt,  oblata 
mihi  vidisse  contigit,  quos  diarrhoea  vel  dysen¬ 
teria  abstulerat.  Re  autem  altius  perspecta, 
morbi  origo  ex  hepatis  vitio  plane  erat  repeten¬ 
da. 


Medicinam  itaque  in  ista  terrae  plaga  factu¬ 
rus,  hoc  propositum  ulterius  prosequi  e  re  mea 
fore  crediderim  ;  scribere  enim  cogunt  leges 
almae  hujus  Academiae,  qui  more  solenni  cui¬ 
vis  doctoratus  gradum  ambienti,  aliquid  de  me¬ 
dicina  edere  praescribunt. 

In  hoc  opusculo  quaedam  de  utroque  hepati¬ 
tidis  genere,  acuto,  scilicet  et  chronico,  pro¬ 
ferre  consilium  est. 

Hepatitis  ad  classem  Pyrexiae ,  et  ordinem 
Phlegmasiae  Culleni  pertinet.  Characteres 
generici  sunt :  “  Pyrexia  5  hypochondrii  dextri 
tensio  et  dolor,  saepe  pungens  pleuritici  instar, 
saepius  obtusus ;  dolor  ad  claviculam  et  sum¬ 
mum  humeri  dextri ;  decubitus  in  sinistrum  la¬ 
tus  difficilis ;  dyspnoea  5  tussis  sicca  ;  vomitus  5 
singultus.” 


DE  SIGNIS  HEPATITIDIS  ACUTAE. 

Rigores,  frigoris  sensus,  languor,  et  anxietas, 
saepe  admodum  leves,  acutam  hepatis  inflam¬ 
mationem  vulgo  praegrediuntur.  His  calor  auc¬ 
tus,  et  arteriarum  pulsus  frequentes,  validi,  et 
duri,  brevi  superveniunt.  Aeger,  hujusmodi  sig¬ 
nis  aliquamdiu  vexatus,  propria  hepatitidisindiciB, 
tandem  conqueritur,  dolorem,  nempe,  in  hypo¬ 
chondrio  dextro,  nunc  obtusum,  nunc  acutum, 

qui,  ad  claviculam  et  summum  humeri  usque 
excurrens,  nonnunquam  totum  latus  dextrum, 
brachium,  et  etiam  digitos,  occupat. 

In  quibusdam  exemplis,  gravis  spirandi  diffi¬ 
cultas,  tussis,  fere  sicca,  summa  inquietudo,  vi¬ 
gilia,  delirium,  singultus,  et  dolor  ardens,  quem 
aeger  ad  pectus  referre  solet,  accedunt.  Haec 
signa,  superiorem  et  convexam  hepatis  partem 
inflammatione  esse  tentatam,  suadent ;  et  tu¬ 
mor,  dextrorsum  spectans,  subinde  manifestus 
est. 

In  aliis  exemplis,  ubi  pars  jecoris  concava, 
ventriculo  et  intestinis  proxima,  morbo  prehen¬ 
sa  fuerit,  aeger  nausea  et  vomitu  corripitur  ;  et 
nonnunquam  ventriculi  munera  adeo  turbantur, 
ut  assiduus  materiae  biliosae  vomitus  aegrum  ve¬ 
hementer  exerceat,  qui,  posituram  erectam  te¬ 
nere  haud  amplius  valens,  incurvatam  eligit,  et 
quidem  solam  sustinere  potest. 

Dolor  hypochondrii  dextri,  pressura,  vel  motu, 
saepe  augetur ;  et  aeger,  hoc  morbo  laborans 
decubitum  in  latus  sinistrum  aegre  fert.  Febris 
modo  gravior,  modo  levior  urget ;  cutis  arida 
est,  et  paucis  elapsis  diebus  quadam  flavedine 
imbui  videtur,  quae  in  tunica  adnata  oculorum 
semet  primum  prodere  solet.  Os  et  fauces 
arent ;  lingua  albida  est,  et  materia  flava  saepe 
obducta  ;  sitis  intensa  ;  ciborum  appetentia  im¬ 
minuta  ;  urina  parca,  biliosa  ct  crassa,  sedimen¬ 
tum  large  deponens.  Alvum  ab  initio  com¬ 
pressam  morbi  progressu,  et  finem  versus  diar¬ 
rhoea  haud  raro  excipit. 

Monendum  est  hepatitidis  acutae  indicia,  in 
regionibus  calidis,  saepe  adeo  obscura  existere, 
ut  etiam  medicos  longo  rerum  usu  peritos  in¬ 
terdum  fallant ;  in  multis  enim  exemplis,  dolo¬ 
ris  quidam  sensus  ex  hypochondrio  presso,  alvi 
fluxus,  et  tussis  sicca,  sola  sunt  indicia,  quae 
hepatis  vitium  subesse  fidem  faciunt. 

DE  HEPATITIDIS  CHRONICAE  SIGNIS. 


Chronica  hepatis  inflammatio  languore, 
moerore,  corporis  macie,  et  virium  lapsu  ple¬ 
rumque  ab  initio,  stipatur.  Solitus  secundae 
valetudinis  nitor  vultum  deserit,  qui  ex  flavo 
pallescens  et  collapsus  squalore,  aegre  verbis 
definiendo  imprimitur.  In  quibusdam  casibus 
cibi  appetentia  penitus  deleta  est ;  in  aliis  vorax 
edendi  desiderium  aegrum  fatigat,  qui,  post 
pastum  delassatus,  et  animo  depressus,  de  dolore 
et  acore  ventriculi  conqueritur,  qui,  flatu  erum¬ 
pente,  non  nihil  levantur.  Accedunt,  porro, 
nausea,  vomitus,  dolor  capitis,  alvus  adstricta, 
et  alia  bene  multa  dyspepsiae  signa* 

Aegro  hujusmodi  molestiis  diu  obsesso,  vera 
hepatitidis  indicia  adeo  insidiose  obrepunt,  ut 
ejus  notitiam  penitus  effugiant  $  morbus  interea 

tacite  serpens  immedicabile  vitium  hepati  intu¬ 
lit,  antequam  medici  vel  semel  suspicati  sunt 
naturam  morbi,  quo  detinetur. 

Alia  autem,  etsi  obscura  morbi  latentis  indi¬ 
cia,  nonnunquam  observantur ;  aeger  enim  do¬ 
lorem  in  hypochondrio  dextro  ad  humerum 
tendente  subinde  percipit,  cum  spiritu  impedito. 
Dolor  saepe  adeo  obtusus  est,  ut  potius  ponde¬ 
ris  sensus  dici  meretur.  Moles  hepatis  adaucta, 
et  insolita  hujus  visceris  durities,  saepe  tactu 
explorantur;  et  dolores  exercitatione,  praecipue 
post  prandium  plenum,  pressura,  vel  decubitu 
in  latus  sinistrum,  acerbiores  fiunt. 

Cutis  arescit,  et  tandem  flavedinem  satis  ma¬ 
nifestam  ostendit.  Oculi  subflavi,  lugubres, 
languent,  hebescuntque.  Sternutandi  potesta¬ 
tem  interdum  amittit  aeger,  etsi  errhina  acriora 
naribus  admoveantur.  Gingivae  pallidae  ita 
indurescunt,  ut  hydrargyri  ingenti  copia  adhi¬ 
biti  vim  impune  sustineant :  lingua  media  par- 

te  saepe  sordida  fit  et  fusca.  Noctu  miser 
plerumque  vigilat :  tussi  sicca,  doloribus  in 
pectore  errantibus,  vel  singultu,  vel  delirio 
cruciatur.  Tumor  labiorum,  apicum  aurium 
et  digitorum,  cum  affectionibus  oculorum, 
vel  tonsillarum,  alternans  et  conjunctus,  sub¬ 
inde  conspicitur.  Vires  cito  pede  labuntur ; 
et  ictus  arteriarum  inter  principia  natura¬ 
les,  progrediente  morbo  interdum  intermitten¬ 
tes  evadunt ;  quod  forsan  vel  e  scirrho  jeco¬ 
ris  sanguinis  iter  per  arteriam  hepaticam  impe¬ 
diente,  vel  ex  eo  in  ramulis  venae  portarum 
congesto,  vel  demum  e  remora  bilis  in  ducti¬ 
bus  hepaticis,  pendeat.  Hujusmodi  signa  bilem 
parcius  justo  secretam,  et  alvum  tardiorem  sibi 
comites  ut  plurimum  adjungunt.  Faeces  lu¬ 
tum  colore  referunt ;  sed  solutae  bile  varii  co¬ 
loris  mistae  tandem  fiunt.  Urina  rubra  sedi¬ 
mentum  copiose  deponit. 

TERMINATIONES  MORBI. 

Hepatitis  in  Resolutionem,  Suppurationem, 
Gangraenam,  et  Scirrhum,  abeat. 

Resolutionis ,  hujus  morbi  finis  plane  felicis¬ 
simi,  quaedam  evacuatio  satis  notabilis  fere 
semper  comes  est.  Hinc  sanguis  e  naribus, 
maxime  dextris,  vel  e  vasis  haemorrhoidalibus 
sponte  erumpens,  sudores  copiosi,  bilis  in  intes¬ 
tina  uberior  excretio,  diarrhoeam  inferens,  vel 
urina,  sedimentum  large  deponens,  hepat itidem 
saepe  feliciter  solvunt.  Nec  desunt  exempla, 
in  quibus  sputa,  e  pulmonibus  prodeuntia,  hujus 
inflammationis  resolutionem  comitata  sunt. 

Cum  hujusmodi  evacuationes  salutarem  mor¬ 
bo  crisin  sunt  allaturae,  omnia  ejus  symptoma¬ 
ta  paulatim  recedunt ;  febris  remittit,  vultus  et 

oculi  nitorem  sanitati  congruum  recuperant,  et 
aegri  cibos  bene  appetunt,  et  assumptos  sine 
molestia  concoquunt.  Morbo  autem  in  suppu¬ 
rationem  abeunte,  dolores  minuuntur,  et  pulsa¬ 
tio  quaedam,  et  ponderis  sensus,  in  hypochon¬ 
drio  dextro,  percipi  possunt.  In  nonnullis  ex¬ 
emplis  tumoris  fluctuatio  etiam  manu,  ad  mali 
sedem  admota,  explorari  queat.  Nunc  horro¬ 
res,  et  rigores,  et  motus  febriles,  die  jam  incli¬ 
nata,  maxime  ingravescentes,  aegrum  assidue 
vexant.  Tandem  sudores  nocturni,  et  alia  fe¬ 
bris  hecticae  indicia,  in  conspectum  veniunt  ; 
quibus  alvi  fluxus  accedens,  tenues  virium  reli¬ 
quias  brevi  penitus  exhaurit. 

Si  pars  hepatis  convexa  inflammatione  ten- 
tata  peritonaeo,  qua  abdominis  parietes  obdu¬ 
cit,  accreverit,  pus,  abscessu  rupto,  foras  exire 
queat.  Ut  primum,  itaque,  tumor  extrorsum 
prominens  ad  hunc  exitum  plane  vergat,  in 
eum  ferro  statim  incidere  plurimum  interest ; 
abscessus  aliter,  ex  interiore  parte  cedens,  suam 

materiam  in  abdominis  cavam,  pessimo  cum 
eventu,  effundat. 

Quod  si  pus,  septo  transverso  eroso,  viam  sibi 
in  thoracem  aperiat,  magnopere  metuendum 
est  ne,  in  pulmones  irruens,  aegrum  statim  suf¬ 
focet  ;  vel  saltem,  tussiendo  lentius  eductum, 
eum  tabe  tandem  consumat. 

Quando  inflammatio  in  concava  superficie 
hepatis ,  intestinis  proxima,  sedem  fixerit,  ven¬ 
triculo,  duodeno,  colo,  vel  hisce  omnibus  simul 
adhaerescat,  qua  pus  in  has  partes  erumpat. 
Hoc  autem  processu  intestina  ipsa  in  gangrae¬ 
nam  mortiferam  saepe  abeunt.  Quod  si  eventus 
ita  infelix  haud  evenerit,  et  aeger  e  morbo  de¬ 
mum  revalescat,  adhaesiones  inter  hepar  et  par¬ 
tes  vicinas  per  reliquam  vitam  duraturae  per¬ 
saepe  impediunt,  quo  minus  aeger  in  latus  sinis¬ 
trum  decumbat,  vel  eum  molestis  doloribus 
exercent. 

Si  pus  in  hepatis  ductuum  vicinio  collectum 
fuerit,  per  eos  in  intestinorum  tractum  delabi 
potest,  qua  via  tutius  forsan  expellitur. 

Hujus  visceris  inflammatio  raro  admodum  in 
gangraenam  ruere  videtur :  nonnulla  tamen  pro¬ 
feruntur  exempla,  quae  gangraenae  obrepentis 
indicia  prae  se  tulerunt.  Doctor  Saunders  af¬ 
firmat  se  quosdam  vidisse  casus,  ubi  dolores  su¬ 
bito  remittentes,  partes  extremae  frigidae,  in¬ 
gens  virium  prostratio,  animi  defectus,  et  mors 
brevi  subsecutura,  talem  exitum  obtinuisse  for¬ 
titer  suadebant  *. 

Cum  haec  inflammatio,  licet  non  penitus  sub¬ 
lata,  remediis  antiphlogisticis  ita  retusa  est,  ut 
ab  suppurando  arceatur,  periculum  est,  ne  pars 
laesa  in  duritiem  scirrhosam  abeat,  quae  inflam¬ 
mationi  acutae  nonnunquam  supervenit;  in  mul- 


*  Vide  Treatise  on  the  structure,  economy,  and  discases  of  the  liver, 

tis  vero  casibus  jecur  molem  adauctam,  et  scir- 
rhosam,  adeptum  est,  sine  ullis  inflammationis 
notis  praegredientibus.  Haec  enim  mala  pro¬ 
venire  e  chronico  hepatis  morbo,  adeo  miti, 
ut  nunquam  signis  manifestis  semet  prodat, 
probabilissimum  est. 


RATIO  SYMPTOMATUM. 

Hypochondrii  dextri  tensio  et  dolor. — Haec 
signa  morbo  acuto,  aeque  ac  chronico,  commu¬ 
nia  existunt.  In  utrisque  enim  sanguis  justo 
uberius  in  partem  affectam  derivatur ;  utrum 
sensibilitas  et  contractilitas  auctae,  sanguinem 
majori  copia  versus  sedem  inflammationis  alli- 
ciant ;  vel  vis  vitalis  deficiens  sanguinem  ibi  re- 
moretur.  In  utrisque  vasa  sanguinem  vehen¬ 
tia  praeter  naturae  ordinem  distenta,  vel  etiam 
rupta,  dolorem  necessario  inferunt. 

Dolor  ad  claviculam,  et  summum  humeri  dextri . 
— De  hoc  hepatitidis  signo  alii  auctores  aliter 
sentiunt.  Sunt  qui  inflammationem  ad  summum 
humeri  usque  esse  porrectam  opinantur;  aliis 
persuasum  est,  septum  transversum,  insolito  he¬ 
patis  inflammati  pondere,  deorsum  trahi,  et  ner¬ 
vum  phrenicum  inde  quodammodo  comprimi ; 
dum  alii  credunt,  nervum  phrenicum  e  dextro 
latere,  ob  inflammationem  in  propinquo  viscere 
affectum,  sensationem  acerbam  ad  plexum  axil¬ 
larem,  et  eos  nervos  qui  cum  illo  invicem  con- 
nectunt,  ab  extremis  ramificationibus  usque  ad 
ortum  suum,  pertingere.  Ex  his  autem,  et  hu¬ 
jusmodi  commentis,  nullam  probabilem  conjec¬ 
turam,  de  hac  re  hactenus  esse  prolatam,  satis 
• 

Decubitus  in  latus  sinistrum  difficilis. — Hepar 
pondere  adauctum,  et  sensu  acutiore  praeditum, 
omnis  motus  valde  impatiens  evadit.  Ad  hoc 
quoque  accedit,  quod  ligamenta,  inflammatione 

forsan  correpta,  in  hac  corporis  positura,  moles¬ 
tissime  tenduntur. 

Tussis ,  spirandi  difficultas ,  et  singultus . — Haec 
symptomata  maxime  urgent  cum  convexa  hepa¬ 
tis  pars,  inflammatione  laborans,  septum  trans¬ 
versum  sibi  annexum,  et  etiam  pulmones  ipsos, 
in  morbi  consensum  trahit.  Inflammationem 
interdum  ad  has  partes  revera  pertinere,  ipsa 
cadavera  secta  testantur.  In  his  igitur  exem¬ 
plis,  septum  transversum  ad  solita  ejus  munera 
rite  obeunda  haud  amplius  valet ;  quae  magis 
adhuc  aucta  hepatis  ipsius  mole  impediuntur ; 
hinc  spiritus  difficilis  plane  deducendus  est.  Ir¬ 
ritatio,  quae  in  hoc  rerum  statu  nunquam  non 
adest,  cum  diaphragmate  et  pulmonibus  com¬ 
municata,  tussim  et  singultum  concitet. 

Vomitus  ex  inflammatione  in  concava  hepatis 
parte  oborta,  quae  ventriculo  et  duodeno  vici¬ 
na  est,  repeti  queat.  Inflammatione  praeterea 

ad  has  partes  nonnunquam  deducta,  ad  vomitum 
concitandum  conferat. 

Vultus  et  oculi  flavi ,  et  alvi  status . — Ubi  in¬ 
flammatio  in  vicinio  ductuum  sedem  fixerit,  hi 
saepe  ita  opprimuntur,  ut  bilis,  iter  in  duodenum 
prosequi  non  valens,  regredi  cogitur,  et  in  san¬ 
guinem,  vel  vasis  lymphaticis,  vel  per  venam  he¬ 
paticam  regurgitando,  resorbetur.  Qualecun¬ 
que  autem  fuerit  iter,  flavedo  per  totum  corpus 
diffunditur,  in  facie  et  oculis  potissimum  obser¬ 
vanda.  Ex  cursu  porro  bilis  in  duodenum  in¬ 
tercluso,  intestinorum  munera  languent,  et  fae¬ 
ces  albidae  et  induratae  aegre  excernuntur. 

In  plerisque  vero  exemplis  acuta  hepatis  in¬ 
flammatio,  in  regionibus  calidis,  bilis  secretio¬ 
nem  adauget.  Si  itaque  nullum  existat  impedi¬ 
mentum  ad  liberum  ejus  decursum  in  intestina, 
haec  colluvie  biliosa  opprimuntur,  quae  universi 
corporis  languorem,  linguam  sordidam,  cibo- 

appetentiam  deletam*  et  saepe  diarrhoeam  valde 
molestam  infert. 

In  nonnullis  casibus  sanguinis  reditus  per 
venas*  hepate  indurato  et  scirrhoso  impeditus* 
hydropibus  causam  praebet. 


SECTIO  CADAVERUM. 

;  I  l 

Cadaverum  inspectio  inter  optima  artis  me- 

% 

dicae  fundamenta  rite  ponitur  ;  neglecta  enim* 
scientia  mutationum  morbidarum,  quae  in  cor¬ 
pore  humano  eveniunt,  multorum  morborum 
medendi  ratio  empirice  tantum  institui  potest. 
Hoc  imprimis  verum  est  de  hepatitide ,  in  qua 
morbi  signa  in  pectore  et  aliis  partibus,  potius 
quam  in  ipsa  hepatis  regione,  saepe  observan¬ 


tur. 

Cadavera  hoc  morbo  mortuorum  secantibus, 
hepar  coloris  solito  profundioris,  magnitudine 
multum  adauctum,  et  duriusculum,  plerumque 
sese  offert.  In  aliis  vero  exemplis,  moles  hepatis 
revera  imminuta  est,  substantia  multo  firmior  et 
densior,  color  luteus,  et  margines  multo  obtu¬ 
siores  quam  in  statu  sano  deprehenduntur. 

Cum  inflammatio  externam  hepatis  superfi¬ 
ciem  tantum  occupaverit;  tunica  eam  inves¬ 
tiens  crassior  solito  evadit,  et  plurimis  vasis 
minutissimis,  sanguine  rubro  refertis,  inter¬ 
stincta  est. 

Adhaesiones,  quibus  originem  dedit  lympha 
eoagulabilis  effusa,  hepar  late  cum  partibus  vi¬ 
cinis  saepe  adnectunt. 

Abscessus,  qui  numero  et  magnitudine  mul¬ 
tum  variant,  saepe  reperiuntur ;  modo  unus,  sed 
amplissimus,  totam  fere  hepatis  substantiam  oc¬ 
cupat. 

Bontius  #  exemplum  memorat,  in  quo  nulla 
jecinoris  ipsius  vestigia  relicta  fuere,  hujus  au¬ 
tem  loco  membrana,  sacci  adinstar,  materiae 
saniosae  pauxillum  continens,  reperta  est ;  modo 
plures  minores,  hic  illuc  sparsi,  observantur. 

Suppuratio  interdum  late  per  septum  trans¬ 
versum  diffusa  in  thoracis  cavum  et  pulmones 
penetravit ;  nonnunquam  humorem  adeo  viru¬ 
lentum  effundens,  ut  omnes  partes  corruisset. 
cc  I  have  known  instances,”  inquit  Dr  Bogue, 
cc  where  the  matter  has  been  so  acrid,  as  not 
only  to  corrode,  but  to  dissolve  the  cartilages 
at  the  extremities  of  the  false  ribs,  and  likevvise 
part  of  those  ribs  +.”  Intestina  quoque  plane 
erosa,  et  maculis  nigris  gangraenosis  saepe  cor¬ 
repta  fuere. 

Hic  morbus  rarissime  in  gangraenam  de¬ 
sinit  ;  Morgagnius  t  tamen  exempla  duo  re- 

*  Vide  Medie.  Indor,  in  Observ.  Select.  p.  37. 

i 

f  LLnd  on  Hot  Climates,  p.  109.  i  Epist.  34,  Art.  25.  et  9. 

fert,  in  quibus  altero  sinister  jecoris  lobulus  in¬ 
ventus  erat  laxus,  et  sphacelo  prorsus  viciatus ; 
altero,  jecur  quoque  vitium  contraxerat,  in 
margine  enim  erat  nigrum,  in  cava  autem  facie 
cum  vesicula,  quae  mediocris  erat,  subnigrum  ; 
in  aliis  hepar  quasi  putridum,  et  instar  favi  reti¬ 
culatum,  detectum  est 

x»  f  \  ;  ' 

Concreta  biliosa  in  vesicula  fellea,  et  in  ductu 
communi  subinde  semet  nobis  offerunt,  necnon 
hydatides  in  sacco,  sibi  proprio,  inclusi. 


CAUSAE. 

Haepatitis  acuta  et  chronica  omnem  ter¬ 
rae  regionem  invasit.  In  calidioribus  coeli  pla¬ 
gis,  quam  in  frigidioribus,  multo  frequentius 
grassatur.  Nulla  aetas,  neque  sexus,  ab  ea  peni¬ 
tus  immunis  existit ;  foeminae  vero,  et  juvenes, 

pubertate  nondum  adhuc  adepta,  hujus  morbi 
impetum  rarissime  experiuntur.  Homines  tem¬ 
peramento  sanguineo  praediti,  laute  viventes, 
et  vitae  sedentariae  additi,  prae  aliis  hepatitidi 
patent. 

.  *  i  *  r" 

Inter  causas  hujus  morbi  excitantes,  vehe¬ 
mentes  aestivi  calores  in  regionibus  tropicis, 
durus  labor,  vel  longa  itinera,  sub  ardentibus 
solis  radiis  metita,  et  graves  animi  affectus, 
praesertim  ira,  recenseri  merentur.  Omnes 
hae  causae,  hepatis  munera  turbando,  et  bilis  se¬ 
cretionem  adaugendo,  vim  suam  nocivam  maxi¬ 
me  exercent ;  hinc  diarrhoea  et  inflammationes 
proveniant. 

Inter  causas  quoque  hujus  morbi  nullae  gra¬ 
viores  existunt  quam  liquorum  ardentium  abu» 
sus,  et  vivendi  ratio  nimis  plena,  quae  bilis  for¬ 
san  copiam  et  acrimoniam  adaugendo,  necnon 
aliis  haud  bene  intellectis  modis,  maxime  in  he¬ 
par  suas  vires  pestiferas  exercent. 

Bene  notum  est  hepat itidem,  in  India  Orien¬ 
tali,  Europaeos,  quam  indigenos,  multo  saepius 
corripere ;  hi  enim,  ab  usu  carnium  religiose 
abstinentes,  diaeta  tenui  e  vegetabilibus  omni¬ 
no  confecta  utuntur  \  nec  liquoribus  spirituosis 
indulgent.  Doctor  Gregory,  clarus  Medicinae 
Practicae  Professor,  in  praelectionibus  suis  nar¬ 
rat,  quosdam  Anglos,  in  India  Orientali  degen¬ 
tes,  ex  ciborum  atque  potus  intemperantia,  in 
hepatitidem  incidisse,  qui  tamen,  bello  capti,  et 
carcere  detenti,  nil  praeter  lac  et  oryzam  pro 
victu  habebant  concessum  ;  qua  diaeta  ex  mor¬ 
bo,  quo  prius  conflictati  erant,  feliciter  con¬ 
valuerunt 

Transitus  e  victu  parco,  vel  ipsa  inedia,  ad 
diaetam  lautam,  ductibus  biliosis  stimulum  haud 
innocuum  inferat.  Dr  Girdlestone  t  affirmat, 
“  that  at  the  famine  at  Madras,  in  October 


*  Audi  Praelectiones,  anno  1813-14. 

|  Vide  Essay  on  thc  Hepatitis  of  India,  p.  26'. 

1782,  several  native  children  were  taken  by  the 
English  to  their  tables.  By  their  extreme  vo- 
racity  their  viscera  soon  became  diseased,  their 
bellies  tumefied,  and  scirrhous  indurations  were 
to  be  felt  in  ali  those  who  had  not  their  diet 
limited  for  a  considerable  time.” 

Aqua  insalubris  stagnorum  epota  hunc  mor- 

t 

bum  gignere  a  Cleghorn  *  existimatur  ;  et  cibi 
ac  potationis  abstinentia  summa,  praesertim  in 
febrili  adversa  valetudine,  a  Boerhaavio  et  aliis 
inter  causas  numerantur. 

Hepatitis  interdum  febribus  intermittentibus 
supervenit,  cujus  ratio  forsan  e  sanguine,  per¬ 
stante  frigoris  stadio,  uberius  in  hepate  conges¬ 
to,  quodam  modo  deduci  queat. 

Sunt  et  aliae  causae,  quae  hepatitidem ,  haud 
secus  ac  alias  inflammationes,  partem  stimulan- 


*  Cleghorn  on  Minorca,  p.  7 6. 

do,  pariunt.  Hinc  frigus  intensum  corpori  ca¬ 
lefacto  admotum,  injuriae  in  hepatis  regionem 
iliatae,  extranea  in  ejus  ductibus  vel  substantia 
inhaerentia,  et  etiam  capitis  contusiones,  hunc 
effectum  edere  possunt» 

Quibusdam  auctoribus  persuasum  est,  mias- 

mata  paludum  huic  inflammationi  originem  in- 

* 

terdum  praebere  $  et  Doctor  Chisholm  *  eam 
contagio  propagari  assertit,  quam  vero  senten¬ 
tiam  aliorum  medicorum  experientia  minime 
comprobat. 


DIAGNOSIS. 

Hepatitidi  cum  Pneumonia,  Gastritide, 
Rheumatismo,  Dyspepsia,  Phthisi  Pulmonali, 
et  Alvi  Fluxu,  multa  communia  sunt. 


■* 


Vide  Mcilical  Commentarios,  vol.  ii,  p.  558, 

Pneumonia  et  hepatitis ,  dolore  pectoris,  spiri¬ 
tu  difficili,  et  tussi,  se  mutuo  referunt.  Hoc  ta¬ 
men  discriminis  medicus  attentus  sedulo  ad¬ 
vertit,  quod  in  hepatitide  dolor  ad  summum  hu¬ 
meri  usque  excurrit,  et  regione  hepatica  pressa 
saepe  intenditur ;  dyspnoea  et  tussis  minus  ur¬ 
gent  $  dum  vultus  semper  quandam  flavedinem 
contrahit :  in  pneumonia  vero  facies  rubore 
suffusa  est.  Tumor  insuper  hepatis ,  integumen¬ 
tis  et  musculis  abdominis  manu  comprehensis, 
infra  costas  dextri  hypochondrii,  saepe  sentitur. 
Haec  medicum  de  morbi  natura  certiorem  fa¬ 
ciunt  ;  saltem  in  regionibus  calidis,  ubi  pneu¬ 
monia  raro  admodum  semet  ostendit. 

In  gastritide ,  dolor  ad  scrobiculum  cordis,  et 
vomitus,  hepatitidem  nonnunquam  mentiuntur ; 
deest  autem  dolor  ad  summum  humeri  tendens, 
et  alia  quaedam  hepatitidis  signa,  dum  vires 
multo  magis  subito  ruunt,  et  vomitus  instantior 


vexat. 

In  rheumatismo ,  nulla  tussis,  neque  vomitus 
adsunt ;  dolores  praeterea  majorum  artuum  ex 
una  parte  in  aliam  saepe  fugaces,  et  musculi,  in¬ 
flammatione  saepe  rubentes,  eum  ab  hepatitide 
satis  secernunt. 

Hepatitidis  chronicae  indicia  cum  iis  a  dys¬ 
pepsia  orituris  saepe  tantam  similitudinem  prae 
se  ferunt,  ut  summa  medici  peritia,  ad  eos  rite 
discernendos,  opus  sit.  In  his  tamen  morbis, 
diagnosis  attentione  eo  dignior  est,  quod  me¬ 
dendi  rationem  valde  diversam  postulant.  Ad 
diagnosin  accurate  instituendam,  morbi  historia 
et  progressus,  corporis  habitus,  et  coeli  plaga 
multum  conferant.  Quod  si  dolor  regione  he¬ 
patis,  manu  contrectata,  augeatur,  cutis  et  adna- 
tae  oculorum  color  ad  flavedinem  vergat,  cum 
pallore  vultus,  et  demum  calor  auctus  et  pulsus 
incitatus  fuerint,  nullum  de  natura  morbi  du¬ 
bium  superest. 

In  phthisi  pulmonali,  febris  hectica,  tussis 
sicca,  cum  prostratione  virium,  ac  doloribus  in 
pectore,  huc  illuc  lancinantibus,  symptomata 
hepatitidi  chronicae  similia,  aliquando  existunt. 
Stadiis  autem  provectioribus,  hujus  signa  ab  illa 
manifeste  distant.  In  hac,  vultus  et  membrana 
adnata  oculorum  a  pallido  ad  flavum  variant 
colorem  ;  in  illa,  oculi  albescunt,  et  cutis  delica¬ 
tissima  :  in  hac,  lingua  est  flava,  sordida,  saepe 
subfusca ;  in  illa,  nitida,  humida,  praesertim  ad 
margines :  tandem  expectoratio  in  phthisi  pu¬ 
rulenta,  ac  febris  accessus  regulares,  qui  in 
morbo  nostro  rarissime  occurrunt,  diagnosin 
certam  constituunt. 

In  terris  aestuosis,  alvi  fluxus  socium  hepati¬ 
tidi  incipienti  semet  persaepe  praebet.  Exem¬ 
pla  itaque  non  desunt,  ubi  neglectis  mitibus 
ejus  indiciis,  medicus  eam  pro  diarrhoea ,  vel 
dysenteria ,  interdum  existimat ;  et  ideo  medica¬ 
menta  iis  propria  sine  fructu  praescribit ;  dum 
hepatis  vitium,  oculto  passu,  ad  exitum  fatalem 

demum  labitur.  In  his  tamen  exemplis,  ad  his¬ 
toriam  et  progressus  morbi,  medicamentorum 
effectus,  sedulo  animum  advertere  oportet.  Si 
hypochondrio  oppresso,  et  examinato,  tumor 
appareat,  et  dolor  cietur,  vix  dubium  erit  quin 
vitium  hujusmodi  subsit. 


DE  PROGNOSI. 

Quo  medicus  ea,  quae  in  morbo  eventura 
sint,  quod  semper  maximi  est  momenti  praevi¬ 
deat,  omnia  morbi  signa  huc  spectantia  sedulo 
perpendere  oportet.  Quo  melius  itaque  ad  hu¬ 
jus  morbi  eventum  praedicendum  valeamus,  ad 
signorum  vehementiam,  mali  durationem  et 
causas,  aegri  aetatem  et  vires,  coeli  regionem,  et 
medicamentorum  effectus,  attente  respicere  de¬ 
bemus.  Si  symptomata  ab  initio  morbi  leviora 
fuere,  vel  saltem  idoneis  remediis  mitigata, 

brevi  in  resolutionem  abire  consuevit ;  quem  fe¬ 
licem  morbi  exitum,  solitus  decor  ori  restitutus, 
omnia  corporis  munera  bene  valentia,  sanguinis 
profluvium  e  naribus  vel  e  vasis  haemorrhoida- 
libus,  vel  dejectiones  biliosae,  vel  urina  sedi¬ 
mentum  deponens,  vel  denique  sudores  per  to¬ 
tum  corpus  diffusi,  denotent.  Cum  remedia 
admota,  etsi  signorum  vehementiam  imminue¬ 
runt,  ad  morbum  tamen  penitus  depellendum 
haud  valuerunt,  signa,  quae  languidum  sangui¬ 
nis  cursum,  et  vires  morbo  fractas  ostendunt, 
manifesta  erunt :  in  hoc  rerum  statu  periculum 
est,  ne  acuta  inflammatio  ad  chronicam  inclina¬ 
ta,  in  scirrhum  hepatis ,  et  tandem  in  hydropi - 
sim  desinat,  qui,  nisi  ei  remediis  validissimis 
prompte  oppugnamus,  citius  aut  serius  in  mor¬ 
tem  abiturus  est. 

Si  dolores  in  regione  hepatis  graviores  evase¬ 
rint,  una  cum  pulsu  pleno  et  frequenti,  calore 
vehementi,  rigoribus,  siti,  alvo  adstricta,  et  sen¬ 
su  quodam  pulsatili  in  parte  affecta,  timendum 

est  ne  suppuratio  jam  advenent,  quam  revera 
instare  doloris  remissio,  et  accessio  febris  ves¬ 
pertina,  certius  adhuc  testantur.  Si  aegri  vires 
vigeant,  et  abscessus  talem  situm  adeptus  sit,  ut 
pus  per  parietes  abdominis  foras  prodeat,  vel 
adhaesione  facta,  vel  per  ductus  in  intestina 
descendat,  salutis  spes  non  abjicienda  est. 

Quod  si  aegri  vires,  regionibus  calidis,  habitu 
corporis  depravato,  liquorum  spirituosorum  a- 
busu,  aetate  provectiore,  vel  morbo  diuturno, 
multum  fractae  fuere,  de  salute  fere  desperan¬ 
dum  est.  Ex  abscessu  subito  in  abdominis  ca¬ 
vum,  vel  in  aliam  partem  internam  erumpente, 
gravis  virium  lapsus,  sudores  frigidi  oborti,  par¬ 
tes  extremae  frigidae,  et  singultus,  mortem  esse 
in  propinquo  docent. 

MEDENDI  RATIO. 

In  hac,  pariter  ac  in  aliis  inflammationibus, 
medendi  ratio,  pro  signorum  gradu,  et  morbi 
statu,  varianda  est.  Medicus  enim  in  primo  in¬ 
flammationis  gradu  arcessitus,  ea  adhibebit  re¬ 
media,  quae  ad  resolutionem  spectant.  Quod 
si  morbus  jam  ad  suppurationem  vergat,  alia 
plane  via  instituenda  est.  In  primo  statu  regi¬ 
men  antiphlogisticum  strenue  adhibitum  est, 
praesertim  si  febris  ardens  et  dolor  vehemens 
morbum  ad  suppurationem  proniorem  reddat. 
Hoc  sub  capite  omnia,  quae  auctum  sanguinis 
impetum  minuunt,  completi  vellem  ;  huc  itaque 
spectant  diaeta  tenuis,  sanguinis  detractio,  e- 
pispastica,  alvum  laxantia,  et  ea  quae  sudorem 
movent. 

Diaeta , — vi  inflammationis  perstante,  tenu¬ 
issima  esse  debet,  et  concoctu  facillima,  maxi¬ 
me  ex  iis  confecta,  quae  neque  ventriculum  ir¬ 
ritant,  neque  sanguinis  cursum  incitant ;  hinc 
lac  et  fruges  mites,  optimum  cibi  genus  prae¬ 
bent.  Aeger  a  vino,  et  liquoribus  ardentibus, 
caute  abstineat ;  fructuum  tamen  succi,  et  po¬ 
tus,  tenues  et  subacidi,  tuto  et  utiliter  concedi 
possunt. 

Sanguinis  detractio . — Modo  vehemens  inflam¬ 
matio  urgeat,  hac  evacuatione  nil  potentius  in 
salutem  cedat.  Ad  eam  itaque  cum  beneficio 
confugitur,  ubicunque  calor  auctus,  pulsus  du¬ 
rus  et  plenus,  et  dolores  graviores  hoc  validissi¬ 
mum  remedium  efflagitant.  Sanguinis  mitten¬ 
di  copia,  pro  signorum  vehementia,  et  aegri  viri¬ 
bus,  mensuranda  est :  quo  citius  educitur,  eo 
melius  ;  et  vulnus  ita  amplum,  ut  plurimus 
sanguis  per  id  brevi  effluat,  a  Fordyce  *  jure 


*  Vide  Fourth  Dissertation  on  Fever,  p.  50. 

commendatur.  In  regionibus  calidis,  ubi  sum¬ 
ma  inest  proclivitas  ad  suppurandum,  si  symp¬ 
tomata  id  auxilii  genus  exposcant,  sanguis  pru¬ 
denti  admodum  manu  educendus  est.  Ista 
topica  sanguinis  missio  quae  fit  per  hirudines, 
scarificationes,  et  cucurbitula  cruenta,  saepe 
haud  parum  juvat  in  iis  exemplis  ubi  signa  mi¬ 
tiora,  vel  pravus  corporis  habitus,  generalem 
sanguinis  detractionem  vetant. 

Epispastica  in  iis  casibus,  ubi  sanguinis  de¬ 
tractio  optatos  effectus  haud  edidit,  merito  in 
auxilium  vocantur  ;  parti  hepatis  dolenti  quam 
proxime  sunt  admovenda,  et  ulcus  unguenti  sti¬ 
mulantis  ope  diu  apertum  servandum  est. 

Alvus  a  morbi  initio  catharticis  probe  soluta, 
ad  hanc  inflammationem  fugandam  haud  parum 
confert.  Hoc  nomine  submurias  hydrargyri, 
una  cum  jalapa,  rheum  palmatum  usui  multum 
commendata  fuere.  Doctor  Jacobus  Curry 

eximias  opii,  una  cum  submuriate  hydrargyri 
conjuncti,  virtutes  plurimum  laudat,  et  hoc  re¬ 
medio  se  sanguinis  missionem  aliter  necessa¬ 
riam  saepe  impune  posthabuisse  affirmat.  Sales 
medii  aqua  probe  diluti,  senna,  tamarindorum 
fructus,  eidem  proposito  egregie  inserviunt. 

Diaphoretica . — Ea  quae  excretionem  per  cu¬ 
tem  promovent,  hoc  morbo  laborantibus,  subsi¬ 
dium  haud  aspernendum  porrigunt.  Hoc  con¬ 
silio  tartris  antimonii,  exigua  dosi  porrectus,  ita 
ut  levem  nauseam  et  cutis  madorem  concitet, 
vel  pediluvium,  diluentibus  simul  ubertim  po¬ 
tis,  prae  caeteris  laudem  merentur. 

Hydrar gyrus. — Cum  graviora  morbi  sympto¬ 
mata,  febris  scilicet  et  dolores,  idoneis  remediis 
imminuta  fuere,  hydrargyrus  summo  cum  fruc¬ 
tu  adhibetur.  Hoc  egregium  sane  medicamen¬ 
tum,  in  regionibus  calidis,  in  hepatitide  acuta, 

pariter  ac  chronica,  mirandos  edidit  fructus  *. 
Cum  hic  morbus  tam  celeriter  in  suppurationem 
properet,  nonnulli  medici  ad  hydrargyrum  pro¬ 
tinus  ab  ejus  principio  esse  confugiendum  sta¬ 
tuunt,  Alii  autem,  et  peritissimi  medici,  auxi¬ 
lium  ex  hoc  medicamento,  ante  tertium  vel 
quartum  morbi  diem,  haud  petunt ;  et  tunc 
drachmam  unguenti  hydrargyri  cinerei  vel 
fortioris  omni  nocte  corpori  affricant,  donec 
saliva  leniter  mota  fuerit.  Cum  aliquid  bene¬ 
ficii  ex  ipsa  frictione  proveniat,  eam  in  partis 
affectae  vicinia  admovere  praestat ;  quod  si  ae¬ 
ger  hoc  moleste  ferat,  inunctio  in  internis  fe¬ 
moribus,  et  sub  axillis,  et  ubicunque  facilius  in 
corpus  absorbetur,  adhibenda  est. 

Si  haec  medicina  haud  feliciter  cedat,  et 
morbus  nihilominus  ingravescens  in  suppuratio- 


*  Doctor  Lind  monet,  hydrargyrum  omnium  consensu  qui  medicinam 
in  India  exercuerunt,  optimum  adversus  hepatitidem  praesidium  jure  ha¬ 
beri  ;  etsi  hujus  medicamenti  usus  in  hoc  morbo  primum  empirice  insti¬ 
tutus  videatur.  On  Hot  Climates,  p.  106. 

nem  ruat,  nil  superest  agendum  medico,  nisi 
ut  puris  benigni  formationem  promoveat :  hoc 
itaque  consilio  diaeta  magis  generosa,  exigua 
vini  meracioris  copia,  et  cinchona  in  forma 
pulveris  vel  decocti,  simul  cum  haustu  ano- 
dyno  ad  somnum  conciliandum,  concedi  pos¬ 
sunt  5  et  in  his  perstandum  est  donec  suppura¬ 
tio  absoluta  fuerit. 

Si  tumor  plane  extrorsum  promineat,  cata¬ 
plasma  amplum  et  emolliens  parti  admovendum 
est,  quae  ut  primum  probe  emollita  fuerit, 
scalpello  aperienda  est  *.  Si  tumor  in  ventricu¬ 
lum  vel  ullum  intestinorum  tractum  irrumpat, 
ea  quae  diluunt  et  demulcent  propinanda  sunt, 
quibus  materia  nociva  expurgentur.  Si  pus  in 
thoracem  effusum  fuerit,  expectorantia  locum 
habent. 


*  Clark,  Dominicuensis,  duas  tertias  aegrorum,  quibus  pus  chirurgi 
manu  eductum  fuerat,  convaluisse  affirmat.  Medical  Commentaries, 
\ol.  xiv,  p,  517. 


DE  HEPATITIDE. 


37 


MORBI  CHRONICI  MEDELA. 

In  inflammatione  chronica  hepatis  sananda, 
diaeta  cibi  animalis  levioris,  concoctu  facilis,  et 
juscula  nutrientia,  cum  vini  pauxillo,  bene  con¬ 
veniunt. 

Epispastica  quoque,  in  multis  morbi  chronici 
exemplis,  hepatis  regioni  admota,  haud  leve  com¬ 
modum  secum  afferunt ;  item  topicae  sanguinis 
detractiones,  nunquam  vero  generalis.  Fonti¬ 
culi  vel  setacea  eidem  parti  indita  a  Doctore 
Dick  *  multum  laudata  fuere  ;  horum  enim 
ope  se  multos  sanasse  affirmat. 

Laxantia  per  totum  morbi  decursum  in  usum 
sunt  revocanda. 


*  Vide  Saunders  on  the  Liver,  p.  256. 

Morbi  chronici  curatio,  hydrargyro  externe 
adhibito  et  intus  assumpto,  donec  gingivae 
leviter  exulceratae  fuerint,  fere  omnino  permis¬ 
sa  est. 

Acidum  nitricum,  in  hisce  chronicis  hepatis 
malis,  usui  plurimum  commendatum  est.  Doc- 
tor  Scott,  medicus  Bombaiensis,  proprias  ejus 
virtutes  in  seipso  expertus,  se  hujus  medica¬ 
menti  viribus,  novem  dierum  spatio,  e  morbo 
hepatico  convaluisse,  affirmat.  Alii  autem  me¬ 
dici,  experientia  quoque  edocti,  hoc  remedio 
cum  exitu  haud  adeo  felici  usi  sunt  ;  omnes 
autem  consentiunt,  id  commodissime  in  auxi¬ 
lium  vocari  posse,  quandocunque  corporis  habi¬ 
tus,  scrophula  vel  scorbuta  depravatus,  ab  hy- 
drargyri  usu  absterreat. 

Amara  et  tonica,  cinchona,  nempe,  cascarilla, 
columbo,  ferri  praeparationes,  et  hujus  generis 
alia,  vires  languentes  restaurando,  ad  morbi  cu¬ 
rationem  conferant.  Complures  certe  medici 

hydrargyrum  interne  adhibitum  laudant  ;  Dr 
Girdlestone  vero  monet  se  observasse,  in  iis 
casibus  in  quibus  hydrargyrus  per  os  assumptus 
fuerat,  gingivas  in  quibusdam  locis  duriusculas 
manere,  in  aliis  in  ulcera  permolesta  abiisse, 
cum  immodico  salivae  sputo  *.  Contra,  in  iis 
aegris,  quibus  hydrargyrus  inunctione  sola  ad¬ 
motus  fuerat,  talia  ulcera  nunquam  subito,  sine 
ullo  praenuntio,  esse  oborta  ;  sed,  ex  tumore  et 
colore  gingivarum  multo  praecedentibus,  tem¬ 
pus  ad  ea  praecavenda  semper  concessum  esse. 
Coeli  mutatio  ex  calida  in  frigidam  regionem, 
et  itinera  per  mare  facta,  in  multis  exemplis,  ubi 
solita  remedia  frustra  adhibita  fuere,  aegros  ad 
salutem  feliciter  perduxerunt. 


*  Essay  on  Hepatitis,  p.  26. 


PINIS. 


CORRIGENDA. 

Page  1 6,  line  1 9,  pro  cibo  lege  ciborum 

-  20, - 2,  pro  viciatus  ;  lege  vitiatus  ; 

- 24, - 9,  pro  assertit,  lege  asserit, 

- 31, - 8,  pro  adhibitum  lege  adhibendum 

— —  31, - 12,  pro  completi  lege  complecti 

